मथाई ने विदेश सचिव के रूप में कार्यभार संभाला  
निरुपमा राव की जगह लेने वाले मथाई ने कहा कि वह भारत-पाक संबंधों में विश्वास बहाली के लिए काम करेंगे।
वरिष्ठ राजनयिक रंजन मथाई ने सोमवार को नए विदेश सचिव के रूप में कार्यभार संभाल लिया। निरुपमा राव की जगह लेने वाले मथाई ने कहा कि वह भारत-पाक संबंधों में विश्वास बहाली के लिए काम करेंगे।  मथाई 1974 बैच के आईएफएस अधिकारी हैं। वह आज सुबह करीब नौ बजकर 25 मिनट पर साउथ ब्लॉक स्थित विदेश मंत्रालय के अपने कार्यालय पहुंचे और शीर्ष पद का प्रभार संभाला।  उन्होंने कहा कि विदेश सचिव के रूप में पड़ोसी देशों के साथ रचनात्मक सहयोग का एक युग कायम करना उनकी प्राथमिकताओं में से एक होगा। भारत-पाक संबंधों पर 59 वर्षीय मथाई ने कहा कि पाकिस्तान के साथ सभी मुद्दों पर ठोस वार्ता का मार्ग प्रशस्त करना विदेश सचिव का दायित्व है।  मथाई ने प्रभार लेने के बाद संवाददाताओं से कहा हमें विश्वास बहाली के लिए कोशिश और काम करना है, यह दायित्व है जो मुझे सौंपा गया है। विदेश सचिव का पद अपने आप में एक संस्थान है और मैं यह प्रयास लगातार जारी रखूंगा। उन्होंने कहा सतत प्रयास मेरा ध्येय रहेगा। यह पूछे जाने पर कि क्या भारत-पाकिस्तान के बीच समग्र वार्ता सही रास्ता है विदेश सचिव ने कहा साझा चिंता के सभी मुद्दों पर रास्ता सतत वार्ता है। विएना कोलंबो वाशिंगटन तेहरान और ब्रसेल्स स्थित भारतीय दूतावासों में काम कर चुके मथाई ने कहा कि भारत को सभी वैश्विक भागीदारों के साथ मजबूत एवं सहयोगात्मक संबंध विकसित करने चाहिए। उन्होंने कहा हमें लातिन अमेरिका मध्य एशिया दक्षिण पूर्व एशिया और खाड़ी क्षेत्र स्थित देशों के साथ अत्यंत मजबूत संबंधों की आवश्यकता है। उनकी निवर्तमान निरूपमा राव को अमेरिका में भारत के राजदूत के रूप में नियुक्त किया गया है।